ÚRAD VLÁDY
SLOVENSKEJ REPUBLIKY
   Sekcia vládnej legislatívy
								Na rokovanie vlády SR
								Dňa 14. decembra 2005 
								Materiál č.: 21324/2005
								K bodu.: 11

S T A N O V I S K O 

k návrhu zákona, ktorým sa mení a dopĺňa zákon č. 594/2003 Z.z. o kolektívnom investovaní a o zmene a doplnení niektorých zákonov v znení neskorších predpisov a o zmene a doplnení zákona č. 566/2001 Z.z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov 

I
Návrh zákona, ktorým sa mení a dopĺňa zákon č. 594/2003 Z.z. o kolektívnom investovaní a o zmene a doplnení niektorých zákonov v znení neskorších predpisov a o zmene a doplnení zákona č. 566/2001 Z.z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov na rokovanie vlády SR predkladá podpredseda vlády a minister financií SR Ivan Mikloš. 

II
Cieľom návrhu zákona je zavedenie nových produktov kolektívneho investovania a rozšírenie existujúcich možností kolektívneho investovania úspor občanov na slovenskom kapitálovom trhu pri zachovaní špecifík slovenského finančného trhu. Návrh zákona zavádza najmä nový typ podielového fondu s investičnou stratégiou umožňujúcou investovanie na trhu nehnuteľností a rozširuje možnosti investovania podielových fondov do nástrojov rizikového kapitálu, najmä do nových emisií cenných papierov. Okrem uvedeného, návrh zákona reaguje na vývoj v oblasti kolektívneho investovania v Slovenskej republike a na integrovanom kapitálovom trhu  EÚ.

III
Legislatívna rada vlády SR návrh zákona prerokovala na svojom zasadnutí dňa 6. decembra 2005 a odporučila návrh zákona dopracovať podľa jej pripomienok a odporúčaní a na rokovanie vlády predložiť nové znenie.
Sekcia vládnej legislatívy konštatuje, že predkladateľ väčšinu pripomienok a odporúčaní Legislatívnej rady vlády SR do návrhu zákona zapracoval (63 pripomienok) a odporúča vláde SR predložený návrh zákona schváliť, avšak ešte s týmito pripomienkami:

K bodu 14
 V § 20 odsek 3 písmeno g) prvú časť vety uviesť takto: „ nadobúdať do majetku v špeciálnom podielovom fonde len také nehnuteľnosti, ....“

K bodu 22
V poznámke pod čiarou k odkazu 56 vypustiť slová „v znení neskorších predpisov.“ Pretože úplné znenie zákona je už uvedené v bode 5.

K bodu 26 (na strane 8) 
V poznámke pod čiarou k odkazu 56a vypustiť slová „v znení zákona č. 635/2004 Z.z.“.
V poznámke pod čiarou k odkazu 56b vypustiť slová „v znení zákona č. 594/2003 Z.z.“.  
V poznámke pod čiarou k odkazom 56c vypustiť slová „v znení neskorších predpisov“.

K bodu 50
V § 73g odsek 4 vypustiť slová „v odôvodnených prípadoch“.   

V Bratislave 9. decembra 2005 
Vpracoval : Andrej Sinicyn

								Štefan G r m a n
								generálny riaditeľ
						              sekcie vládnej legislatívy